מטרופולין ירושלים בלילה מהחלל
ירושלים בלילה
**מטרופולין ירושלים** (נקרא גם **ירושלים רבתי**) היא מטרופולין בישראל עם אוכלוסייה של כ-1,403,600 תושבים. זוהי המטרופולין השנייה בגודל אוכלוסייתה בישראל, אחרי גוש דן, וגדולה ממטרופולין חיפה וממטרופולין באר שבע.

בגלל המצב הפוליטי המורכב של ישראל ושל ירושלים עדיין לא הוגדרו גבולותיה של מטרופולין ירושלים.

תחום
----

התחום של מטרופולין ירושלים כולל את בית שמש, מבשרת ציון, צור הדסה, יישובים וקיבוצים בישראל ובתחום יו"ש, ואת העיר ירושלים. מסיבות פוליטיות לא הוגדרו גבולות מטרופולין רצופים על ידי הלשכה המרכזית לסטטיסטיקה בחלקי המטרופולין הנמצאים מחוץ לגבולותיה המוכרים של מדינת ישראל, אלא נכללים רק יישובים ישראליים כנקודות. מטרופולין הבירה מתאפיינת בין היתר בהיותה דו-לאומית, מה שהופך את מטרופולין ירושלים לייחודית מן שאר המרטפולינים. בנוסף, ירושלים היא מרכז שירותים ליישובי המטרופולין, אך עם בניית גדר ההפרדה היא הולכת ומתנתקת מחלקים במזרח.

לפי הלשכה המרכזית לסטטיסטיקה:

* **הגלעין** - העיר ירושלים
* **טבעת חיצונית**
* **גזרה מערבית -** מכילה את בית שמש, מבשרת ציון, צור הדסה וישובים קטנים יותר
* **גזרה מזרחית -** יישובים ישראליים באזור יהודה ושומרון (התנחלויות)

לפי אחת ההגדרות, מטרופולין ירושלים משתרעת מבית שמש במערב ועד היישוב מצפה יריחו במזרח, ומהיישובים עפרה וכוכב השחר בצפון, ועד לגוש עציון בדרום. בסך-הכל מונה המטרופולין 86 יישובים, ואוכלוסייתה עומדת על 1,403,600 תושבים (בשנת 2021).

היסטוריה
--------

מטרופולין ירושלים היא מטרופולין צעירה, אבל העיר ירושלים, לב ליבה של המטרופולין, היא עיר עתיקה המקודשת לעם היהודי והערבי זה אלפי שנים. חלקה היהודי של המטרופולין החל להתפתח רק לאחר מלחמת ששת הימים, זאת לאחר שהיה קשה לפתחה לנוכח הסכסוך הישראלי-פלסטיני בירושלים בין 1948 ל-1967.

בנוסף, בגלל הסכסוך הישראלי-פלסטיני שנמשך עוד, קשה מאוד לפתח את מטרופולין ירושלים לעבר המזרח וגם באזורי מחלוקת דתיים.

כלכלה
-----

מטרופולין ירושלים הוא מחוז עני יחסית מכיוון שמצוי בו אחוז גבוה ביותר של ילדים, רובם משתייכים למגזר הערבי והחרדי, כמו כן סיבה נוספת לעוני הוא שמעטים מתושבי העיר עוסקים במסחר ורבים עוסקים בשרותי הארחה והסעדה שההכנסות מהם נמוכות. ענף התעשייה גם הוא, אינו מפותח ויתר על כן רוב הגברים החרדים והנשים הערביות אינם יוצאים לעבוד.

בשנת 2018, 70 שנים אחרי הקמת המדינה, ירושלים אינה מהווה מוקד משיכה תעסוקתי משמעותי. זאת ככל הנראה בשל האוכלוסייה ובשל גדר ההפרדה שמונעת תעסוקה רחבה בעיר.

ירושלים ובית שמש שמהוות חלק גדול מאוד מהאוכלוסייה במטרופולין, הן בעלות מדד חברתי-כלכלי נמוך מן הממוצע, זאת נכון לשנת 2019.

אוכלוסייה
---------

נתוני האוכלוסייה במטרופולין ירושלים לשנת 2016‏:

| **אזור במטרופולין** | **יישובים** | **אוכלוסייה** | **צפיפות אוכלוסין(לקמ"ר)** | **צמיחה שנתית** |
| --- | --- | --- | --- | --- |
| סה"כ | יהודים ואחרים | מהם יהודים | ערבים |
| גלעין (העיר ירושלים) | 1 | 882,700 | 550,100 | 536,600 | 332,600 | 7,051.4 | 2.0% |
| טבעת חיצונית | 85 | 371,200 | 359,000 | 353,200 | 12,200 | 559.7 | 3.7% |
| גזרה מזרחית | 56 | 193,200 | 181,200 | 177,300 | 12,000 | 559.7 | 4.4% |
| גזרת יהודה ושומרון | 8 | 178,100 | 177,800 | 175,900 | 300 | - | 2.9% |
| **סך הכל** | **86** | **1,253,900** | **909,100** | **889,800** | **344,800** | **2287.4** | **2.5%** |

האוכלוסייה הערבית מהווה כ-27.5% מכלל אוכלוסיית הגוש.

תחבורה
------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
ניתן להגיע למרכז המטרופולין עם הרכבת המהירה לירושלים ואוטובוסים. בתוכה פועלת הרכבת הקלה בירושלים. בין צירי התנועה:

* כביש 1
* כביש 16
* כביש בגין
* דרך יריחו
* כביש 436
* כביש 60
* כביש 386
* כביש 395

סביבה
-----

את אזור מטרופולין ירושלים משרת הפארק המטרופוליני, פארק ירושלים. ממזרח לעיר ירושלים, משתרע מדבר יהודה. ממערבה, מתנשאים הרי ירושלים. בקצוות המערביים של המטרופולין, ישנו מעבר לאזור השפלה.

פארק ירושלים כולל מרחבים גדולים ששמשו במאות הקודמות לחקלאות עתיקה ובהן טרסות, שרידי תעלות ובריכות ששימשו להשקיה, שקתות עדרים ושרידי מבנים. בפארק גם מספר מעיינות נקבה שנובעות לבריכות קטנות. הפארק הוא חלק מאזור הרי ירושלים הרחב יותר. גובהם הממוצע של הרי ירושלים הוא כ-650 מטרים מעל פני הים. ההרים הם שלוחות מקבילות היורדות מבמת ההר הגבוהה (800 מטר) של ירושלים, כיוונן מזרח-מערב, וביניהן נחלי אכזב הזורמים מערבה. מדרונותיו תלולים, ואין בו כמעט במת הר ושטחים מישוריים. את האזור מנקז אחד הנחלים הגדולים במרכז, נחל שורק, שבתוך העמק שלו עוברת מסילת הרכבת הישנה מיפו לירושלים. יובליו הגדולים בתחום הרי ירושלים הם נחל רפאים ונחל כסלון.

מנגד, מדבר יהודה מאופיין באקלים מדברי ובטופוגרפיה של רמה המסתיימת במזרח במצוק (חלק ממצוק ההעתקים), שאותו חורצים אפיקי נחלים הזורמים ממערב למזרח.

ראו גם
------

* מטרופולינים בישראל

קישורים חיצוניים
----------------

* מטרופולין ירושלים באתר מט"ח

הערות שוליים
------------

1. ↑  יישובים, אוכלוסייה וצפיפות לקמ"ר לפי מטרופולין ויישובים נבחרים, באתר web.archive.org, ‏2018-01-27
2. ↑  לוח ג26/ - אוכלוסייה במטרופולינים לפי גיל, מטרופולין, טבעות וגזרות, 2021, באתר מכון ירושלים למחקרי מדיניות, ‏2021
3. ↑  מטרופולין ירושלים, באתר school.kotar.cet.ac.il
4. ↑  מטרופולין ירושלים - סיקינג, באתר www.cking.co.il
5. ↑  נרדי, גיא (2018-05-13). "למה ירושלים לא מצליחה להפוך למרכז מטרופוליני?". *Globes*. נבדק ב-2023-12-12.
6. ↑  sagi guez, "כביש בגין משפיע לא רק על הירושלמים - אלא על כל תושבי המטרופולין" | כל העיר, באתר כל העיר ירושלים, ‏2018-09-14
7. ↑  פארק ירושלים - קרן קימת לישראל - קק"ל, באתר www.kkl.org.il